"หม่อมอุ๋ย"ห่วงใช้เงินนอกงบทำประเทศพัง
“หม่อมอุ๋ย” จี้ออกกฎหมายใช้เงินนอกงบประมาณ ก่อนประเทศเซ เพราะเสียวินัยทางการคลัง
29 ต.ค. 2565

“หม่อมอุ๋ย” จี้ออกกฎหมายใช้เงินนอกงบประมาณ ก่อนประเทศเซ เพราะเสียวินัยทางการคลัง 
ม.ร.ว.ปรีดิยาธร เทวกุล อดีตรมว.คลัง และอดีตผู้ว่าการธนาคารแห่งประเทศไทย (ธปท.) กล่าวในงานสัมมนาไทยพับลิก้า ฟอรั่ม หัวข้อ “งบแผ่นดิน เงินของเราเขาเอาไปทำอะไร” ว่า สิ่งที่น่าเป็นห่วงขณะนี้คือวินัยทางการคลัง โดยเฉพาะการใช้เงินนอกงบประมาณ ซึ่งรัฐบาลชุดนี้เป็นรัฐบาลแรกในประวัติศาสตร์ของประเทศที่คิดเรื่องการกู้เงินนอกงบประมาณมาใช้ และการเงินกู้ 2 ล้านล้านบาทก็ถือเป็นการแหกวินัยทางการคลังครั้งใหญ่ที่สุด แม้จะช่วยการลงทุนประเทศได้ แต่ก็เป็นอันตราย ถ้ารัฐบาลใช้จ่ายไม่บันยะบันยัง
“คำถามคือท่านเป็นรัฐบาลแรกที่กู้เงินนอกงบประมาณออกมา เราจะรู้ได้อย่างไรว่ารัฐบาลต่อ ๆ ไปจะไม่ใช่วิธีนี้อีก เป็นการแหกวินัยทางการคลังที่ไม่ดีเลย ทำยังไงเมื่อพรรคอื่นมาก็ต้องทำแบบนี้ หรือถ้าท่านกลับมาก็ทำแบบนี้อีก ประเทศชาติจะเอาอะไรเป็นตัวล็อก ทั้งที่สมัยก่อนอยู่ได้โดยไม่ต้องกู้เงินนอกงบประมาณ ใครเข้ามาก็ทำเรื่อย ๆ แล้วประเทศชาติจะอยู่ได้อย่างไร” ม.ร.ว.ปรีดิยาธร กล่าว
ม.ร.ว.ปรีดิยาธร กล่าวว่า ควรมีการออกกฎหมายเพื่อไม่ให้รัฐบาลใดก็ตามใช้เงินนอกงบประมาณโดยง่าย ไม่เช่นนั้นนักการเมืองก็จะตั้งหน้าตั้งตาหาเสียง พรรคการเมืองเร่งทำผลงานจนประเทศซวนเซ ถึงเวลาที่ควรมีกฎเกณฑ์การใช้เงินนอกประมาณอย่างจริงจัง เพราะเชื่อว่าหนี้สาธารณะจะต้องเกิน 50% ในไม่ช้านี้อยู่แล้ว
“เป็นไปได้หรือไม่ ตอนออกพรบ.การเงินการคลังให้ใส่เรื่องนี้เข้าไปด้วย อย่างน้อยก็เป็นการปกป้องประเทศชาติ ให้ไปถึงจุดที่มีกฎหมายคุมการกู้เงินนอกงบประมาณ” ม.ร.ว.ปรีดิยาธร กล่าว              
อดีตรมว.คลัง กล่าวว่า ไม่เห็นด้วยกับการลงทุนโครงการรถไฟฟ้าความเร็วสูง 4 สาย ได้แก่ กรุงเทพ-เชียงใหม่ วงเงิน 3.8 แสนล้านบาท กรุงเทพ-หนองคาย วงเงิน 1.7 แสนล้านบาท กรุงเทพ-ปาดังเบซาร์ วงเงิน 1.2 แสนล้านบาท และสุวรรณภูมิ- ชลบุรี-พัทยา-ระยอง วงเงิน 1 แสนล้านบาท รวม 4 สายประมาณ 7 แสนล้านบาท จากงบลงทุนรวม 2 ล้านล้านบาท เพราะเชื่อว่าจะไม่มีผู้โดยสารใช้บริการ เนื่องจากบางเส้นทางอย่างกรุงเทพ-เชียงใหม่ ก็มีสายการบินต้นทุนต่ำให้บริการ ค่าเครื่องบินถือว่าถูก และรวดเร็วกว่านั่งรถไฟฟ้าความเร็วสูงที่อาจกินเวลา 3 ชั่วโมง
“เราไม่มีเงินถุงเงินถังก็ต้องดูความคุ้มค่า ถ้าเสียหายไม่มีใครขึ้นเหมือนแอร์พอร์ตลิงก์ใครรับภาระ ก็พวกเราทั้งนั้น ถ้าผมมีอำนาจพอผมจะหยุด 4 เส้นทางนี้ เพราะเป็นสายที่นักการเมืองคิด นอกนั้นผมเห็นด้วยเพราะนักวิชาการคิด ผมท้าเลยเหมือนเรื่องข้าวที่พูดถูกมาตลอดว่าไม่คุ้มค่า” ม.ร.ว.ปรีดิยาธร กล่าว
นายวราเทพ  รัตนากร รมต.ประจำสำนักนายกรัฐมนตรี  กล่าวว่า การแยกงบลงทุนออกมาเป็นเงินนอกงบประมาณ ยิ่งทำให้โครงการได้รับการตรวจสอบที่เข้มข้นมากกว่างบประมาณปกติ เพราะมีการตั้งกรรมาธิการพิจารณา ซึ่งจะถูกซักฟอกโดยฝ่ายค้าน และเชื่อว่าเมื่อ พ.ร.บ. 2 ล้านล้านออกมาจะถูกจับตาทุกโครงการ และเชื่อว่าโครงการนี้จะไม่สามารถหลีกเลี่ยงการจัดซื้อจัดจ้างตามวิธีของราชการได้